Ægteparret Gitte og Henrik Strøm fra Frederikshavn vandt i weekenden sølv ved de danske mesterskaber i standarddans.

Der var spænding i luften, da danmarksmesterskabet i standarddans blev afviklet i Horsens denne weekend. Ægteparret fra Frederikshavn, Gitte og Henrik Strøm, slog sig løs på dansegulvet og i et meget tæt opløb dansede de sig til en sølvmedalje. Det oplyser Kanal Frederikshavn. - Vi dansede vores bedste ifølge vores træner, og ikke mindst fik vi stor opbakning fra vores maskot og barnebarn Marius, som heppede på mormor og morfar, siger Henrik Strøm til Kanal Frederikshavn. Parret, som dansede i rækken senior tre, hvor der i år kun var tilmeldt syv par, var ellers tæt på at løbe af med guldet. De var nemlig kun to markeringer fra at vinde DM-guld. Næste turnering er Holland Masters senere i denne måned.